เกษตรจังหวัดเชียงใหม่ หนุนเกษตรกรปลูกสตรอว์เบอร์รี่ปลอดภัย ส่งเสริมการแปรรูป ยกระดับมาตรฐานการผลิตเพิ่มช่องทางการตลาด สร้างรายได้อย่างยั่งยืน
เกษตรจังหวัดเชียงใหม่ หนุนเกษตรกรปลูกสตรอว์เบอร์รี่ปลอดภัย ส่งเสริมการแปรรูป ยกระดับมาตรฐานการผลิตเพิ่มช่องทางการตลาด สร้างรายได้อย่างยั่งยืนนายสมพล แสนคำ เกษตรจังหวัดเชียงใหม่ เปิดเผยว่า เชียงใหม่เป็นแหล่งปลูก "สตรอว์เบอร์รี่" ที่สำคัญของประเทศโดยมีพื้นที่การผลิตทั้งสิ้น 6,670 ไร่ ปลูกมากที่สุดที่อำเภอสะเมิง เนื่องด้วยสภาพภูมิประเทศ ที่เหมาะกับการติดดอก พัฒนาผลของสตรอว์เบอร์รี่ ซึ่งเกษตรกรจะเริ่มทำการเพาะปลูกปลายเดือนสิงหาคม เก็บผลผลิตตั้งแต่เดือนพฤศจิกายน-เมษายน ซึ่งตั้งแต่เริ่มปลูกจนเก็บเกี่ยวใช้ระยะเวลาทั้งสิ้น 3 เดือน ส่วนในช่วงเดือนกุมภาพันธ์ จะเป็นเดือนที่สตรอว์เบอร์รี่ออกสู่ตลาดจำนวนมาก กรมส่งเสริมการเกษตร ได้ส่งเสริมการทำสตรอว์เบอร์รี่แปลงใหญ่ จำนวน 50 ราย พื้นที่กว่า 350 ไร่ ผ่านศูนย์เรียนรู้เพิ่มประสิทธิภาพการผลิตสินค้าเกษตร หรือศพก. โดยมีนายวิทยา นาระต๊ะและนายธนิน ยี่โท เกษตรกรต้นแบบ   ส่งเสริมให้เกษตรกรผลิตสรอว์เบอร์รี่ปลอดภัย ตั้งแต่การขยายพันธุ์โดยการเพาะเลี้ยงเนื้อเยื่อ ใช้ไหลปลอดโรค การใช้สารชีวภัณฑ์ ปุ๋ยหมักรวมถึงการแปรรูปเพิ่มมูลค่า ในรูปแบบ แยม,อบแห้ง,น้ำสตรอว์เบอร์รี่, ไวน์ ผ่านการรวมกลุ่มวิสาหกิจชุมชน ไม่เพียงเท่านี้ยังมีหน่วยงานเอกชนร่วมนำนวัตกรรมในการผลิตโดยใช้กระดาษแทนใบตองตึง คลุมแปลงเพื่อต่อยอดนวัตกรรมสู่เกษตรกร รวมทั้งยังได้รับงบประมาณจังหวัดเพื่อพัฒนาการผลิตสตรอว์เบอร์รี่ในระบบปิดเพื่อยกระดับมาตรฐานการผลิตและสามารถแข่งขันในระบบธุรกิจลดการใช้สารเคมีเกษตรกรมีรายได้อย่างยั่งยืนต่อไปอย่างไรก็ตาม ในช่วงเดือนกุมภาพันธ์นี้ อำเภอสะเมิง จะได้มีการจัดงานวันสตรอว์เบอร์รี่เป็นประจำทุกปี ซึ่งปีนี้เป็นครั้งที่ 18 จะตรงกับวันที่ 6-10 กุมภาพันธ์ 2562 เพื่อเป็นการส่งเสริมการผลิต อีกทั้งยังเป็นกระจายผลผลิตสตรอว์เบอรี่ในช่วงที่ออกสู่ตลาดมาก รวมถึงเป็นการเพิ่มมูลค่าจากการท่องเที่ยววิถีเกษตร ซึ่งปีหนึ่งสามารถสร้างมูลค่าหลายล้านบาทให้กับเกษตรกรในพื้นที่อีกด้วย